ป่าเกาะฟ้องลักซ์ชัวรี่ให้คืนเงินเบรกปันผล
โรงแรมป่าเกาะ ชิงฟ้องกองทุนอสังหาริมทรัพย์ลักซ์ชัวรี่ พึ่งศาลสั่งให้คืนเงิน เบรกปันผล
17 ส.ค. 2554

โรงแรมป่าเกาะ ชิงฟ้องกองทุนอสังหาริมทรัพย์ลักซ์ชัวรี่ พึ่งศาลสั่งให้คืนเงิน เบรกปันผล
รายงานข่าวจากบริษัทหลักทรัพย์จัดการกองทุนรวม (บลจ.) ทหารไทย ในฐานะผู้จัดการกองทุนรวมอสังหาริมทรัพย์ลักซ์ชัวรี่ (LUXF) แจ้งตลาดหลักทรัพย์ว่า เมื่อวันที่ 11 เม.ย. 2554 กองทุนได้รับหมายเรียกจากศาลแพ่งกรุงเทพใต้ ตามคดีหมายเลขดำที่ 351/2554 โดยบริษัท อี.เอช.วาย. (อีเอชวาย) และบริษัท โรงแรมป่าเกาะ เป็นโจทก์ยื่นฟ้องกองทุน LUXF โดยอ้างเหตุสุดวิสัยจากเหตุการณ์ความไม่สงบทางการเมืองตั้งแต่ปี 2552-2553 
พร้อมกันนี้ ทั้งสองบริษัทได้ขออำนาจศาลบังคับให้กองทุนดำเนินการดังนี้ 1.ให้กองทุนชำระเงิน 50.55 ล้านบาท คืนเข้าบัญชีหลักประกันกองทุน หรือคืนให้แก่ป่าเกาะ 2.ให้กองทุนปฏิบัติตามสัญญาเช่าในการเจรจากับบริษัท อี.เอช.วาย. และตามสัญญากระทำการในการเจรจากับบริษัท โรงแรมป่าเกาะ โดยเจรจาร่วมกันโดยสุจริตจากการที่คู่สัญญาไม่สามารถปฏิบัติตามสัญญาได้กรณีที่เกิดเหตุสุดวิสัย
3.ห้ามมิให้กองทุนบังคับจำนำหน่วยลงทุนตามสัญญาจำนำหน่วยลงทุนระหว่างกองทุนและบริษัท โรงแรมป่าเกาะ ฉบับลงวันที่ 18 ม.ค. 2553 และ 22 ธ.ค. 2553 4.ห้ามมิให้กองทุนนำเงินที่เบิกถอนจากบัญชีหลักประกัน 50.55 ล้านบาท จ่ายเงินปันผลและจ่ายเงินชดเชยเพื่อจ่ายเงินปันผลงวดการดำเนินการวันที่ 1 ก.ค. 2553-31 ธ.ค. 2553 ให้แก่ผู้ถือหน่วยของกองทุน
ทั้งนี้ กองทุนได้จ่ายเงินปันผลจากการเบิกถอนเงินดังกล่าวไปเมื่อวันที่ 25 ก.พ. 2554 การดำเนินการฟ้องร้องของอีเอชวายและป่าเกาะไม่สมเหตุสมผล ซึ่งบริษัทจัดการจะดำเนินการตามกฎหมายต่อไป